Flere trafikanter meldte fredag ettermiddag om to tilsynelatende slitne syklister som hadde rotet seg ned i Mastrafjordtunnelen mellom Mosterøy og Rennesøy.

Statens vegvesen hadde ansatte på jobb på Sokn kontrollstasjon. Tunnelen er videoovervåket, og Vegtrafikksentralen fikk stengt den 4,4 kilometer lange tunnelen.



Politiet og Statens vegvesen rykket ut, og nede i bunnen av tunnelen, 133 meter under havet, fant de to trøtte og frosne syklister fra Sør-Korea.



– De lurte på om det var langt til Sandnes, uttaler Kenneth Holm Vestby i vegvesenets utekontroll på Facebooksiden til Statens vegvesen, region vest.

Svaret sørkoreanerne fikk var at de befant seg rundt 3,5 mil fra bestemmelsesstedet.



– Vi tok syklene i bilen vår, serverte kaffe og kjeks til de to turistene, og kjørte dem til hotellet i Sandnes, sier Holm Vestby.